SKRIFTLIG FORESPØRGSEL P-1986/02

af Heidi Hautala (Verts/ALE) til Kommissionen

(1. juli 2002)

Om: Eksport af brugt nukleart brændsel til Rusland

I sommeren 2001 godkendte den russiske præsident Vladimir Putin en ny lov, som tillader import af brugt nukleart brændsel fra udlandet til Rusland.

1. I henhold til Rådets direktiv 92/3/Euratom(1) af 3. februar 1992 om overvågning af og kontrol med overførsel af radioaktivt affald mellem medlemsstaterne samt ind i og ud af Fællesskabet har medlemsstaterne ikke lov til at overføre radioaktivt affald til tredjelande, som ikke har de tekniske, juridiske eller administrative ressourcer til at forvalte det sikkert. Det er de relevante myndigheder i medlemsstaterne, der skal vurdere, om disse betingelser er opfyldt.

Hvordan agter Kommissionen at forhindre, at medlemsstaterne anvender forskellige fortolkninger af tekniske, juridiske eller administrative ressourcer til at forvalte brugt nukleart brændsel sikkert i Rusland?

I de fleste medlemsstater gælder der ens regler med hensyn til overførsel af brugt nukleart brændsel i henhold til konventionen om sikkerhed ved håndtering af brugt nukleart brændsel og radioaktivt affald, som trådte i kraft den 18. juni 2001.

2. Forud for topmødet mellem EU og Rusland i slutningen af maj 2002 i Moskva havde den russiske minister for atomkraft, Alexander Rumyantchev, givet udtryk for, at han ønskede at drøfte Ruslands muligheder for import af brugt nukleart brændsel fra EU, især fra Spanien, med kommissær Loyola de Palacio. Blev dette spørgsmål diskuteret, og førte det til nogle opfølgende foranstaltninger?

(1) EFT L 35 af 12.2.1992, s. 24.

Svar afgivet på Kommissionens vegne af Loyola de Palacio

(29. juli 2002)

Det er de kompetente myndigheder i oprindelsesstaten, der vurderer, hvor vidt bestemmelsesstaten for en overførsel af radioaktivt affald har de tekniske, juridiske eller administrative ressourcer til at forvalte det radioaktive affald sikkert. Dette sker normalt ved, at bestemmelsesstatens ressourcer sammenholdes med dem, der er gældende i oprindelsesstaten.

I Rådets direktiv 92/3/Euratom af 3. februar 1992 om overvågning af og kontrol med overførsel af radioaktivt affald mellem medlemsstaterne samt ind i og ud af Fællesskabet defineres radioaktivt affald som materiale, der indeholder eller er kontamineret med radionukleider, og som ikke påtænkes anvendt. I henhold til denne definition vil kun overførsler af brugt brændsel til deponering være omfattet af direktivet. Hidtil er der ikke gennemført overførsler af brugt brændsel til tredjelande med henblik på deponering.

Kommissionen har ikke kendskab til modstridende fortolkninger i medlemsstaterne i forbindelse med vurderingen af ressourcer, når disse har skullet give tilladelse til overførsel af radioaktivt affald. Hvis det skulle vise sig, at der er mulighed for sådanne forskellige fortolkninger, ville Kommissionen med bistand fra det rådgivende udvalg, der består af repræsentanter for medlemsstaterne (artikel 19 og 20 i direktiv 92/3/Euratom), fastlægge kriterier for disse vurderinger som omhandlet i artikel 11 i Rådets direktiv 92/3/Euratom.

De kontraherende parter i den fælles konvention om sikker håndtering af brugt brændsel og radioaktivt affald vil foretage en lignende vurdering, inden der gennemføres en overførsel af brugt brændsel. I henhold til den fælles konvention skal både oprindelsesstaten og bestemmelsesstaten foretage en vurdering, inden de giver tilladelse til en overførsel.

Spørgsmålet om import af brugt nukleart brændsel fra Fællesskabet til Rusland blev ikke rejst af den russiske minister for kerneenergi Alexander Rumyantchev under dennes møde for nylig med næstformanden for Kommissionen med ansvar for transport og energi.